<classify> Meya wa Jiji la Arusha, Calist Lazaro Chadema amejiuzulu nyadhifa zote na kuhamia Chama cha Mapinduzi CCM, Meya huyo amejiuzulu siku nne kabla ya Uchaguzi wa Serikali za Mitaa kufanyika nchini kote Jumapili, huku CCM Mkoa Arusha ikiwa imeshazoa ushindi mkubwa katika maeneo mengi.Calist alijiunga na CCM na kupokewa na Katibu wa Halmashauri Kuu ya CCM Itikadi na Uenezi, Humphrey Polepole, Dar es Salaam jana. Polepole alithibitisha jana kumpokea Calist, akisema CCM wamepata heshima kubwa, kumpata kiongozi aliyesimamia maslahi ya watu katika uongozi wake muda wote huko Arusha.Leo tunayo surprise. Katika Uchaguzi huu wa Serikali za mitaa. Tumepata kiongozi mkubwa mwenye heshima kubwa anayetetea maslahi ya watu wakati wote. Kiongozi huyu ametambua kazi nzuri inayofanyika chini ya Rais Magufuli, ameiona kazi hii kwa macho yake, ameisikia kazi hii kwa masikio yake mwenyewe na leo ameamua bila kushurutishwa, kwa utashi wake mwenyewe, kuunga mkono kazi nzuri inayofanywa na Chama cha Mapinduzi na Serikali ya Rais Magufuli, alisema.Meya huyo alifika Ofisi Ndogo ya Makao Makuu ya CCM Lumumba, Dar es Salaam, kueleza amefikia uamuzi huo, baada ya kupitia wakati mgumu akiwa katika wadhifa wake. Alisema amepokea barua za maonyo mara kadhaa kutoka uongozi wa chama chake cha zamani, Chama Cha Demokrasia na Maendeleo Chadema, zilizomtaka kutokutoa ushirikiano kwa viongozi wa Serikali, ambao anatakiwa kufanya nao kazi ngazi ya mkoa na Wilaya na kutompongeza hadharani Rais John Magufuli.Jiji la Arusha lilikuwa na miradi mingi kuliko mkoa wowote, lakini kila ukitaka kumsifu Rais, nimekuwa naletewa barua ya kunionya. Nakaa upande wa CCM ili niweze kumpongeza Rais, alisema na kuongeza ameshakabidhi nyaraka zote za uongozi kama Meya kwa Mkurugenzi.Vitisho vya mara kwa mara ikiwemo vile dhidi ya uhai wangu, ndio vimepelekea kujivua nafasi zangu zote Chadema na kujiunga na CCM, chama ambacho kinashughulika na utatuzi wa kero za wananchi, alisema Calist akiwa hapo Lumumba.Alisema pia amechukizwa na Chadema, kujitoa katika Uchaguzi wa Serikali za Mitaa, akiita kitendo hicho ni uvunjaji wa demokrasia. Alisema wajumbe wa Kamati Kuu ya Chadema, walijifungia kwa saa mbili, lakini uamuzi wao uliwanyima mamilioni ya wapenda demokrasia nchini haki ya kushiriki katika uchaguzi huo, utakaofanyika Novemba 24, mwaka huu. Chadema imejiondoa kwenye uchaguzi.Mimi nabaki kwenye timu inayobaki, CCM, alisema. Alisema sasa yuko tayari, kuchapa kazi ya wananchi akiwa ndani ya Chama ya Mapinduzi, na yuko tayari kwa maelekezo ya kazi kutoka uongozi wa CCM kwa nafasi atakayopewa. Calist kwa kujiunga na CCM amejiuzulu nafasi ya Udiwani, Umeya wa Jiji la Arusha, Uenyekiti wa Mameya na Madiwani wote wa Chadema nchini na Ujumbe wa Kamati Kuu ya Chadema.Polepole alisema Calist atapokelewa rasmi na wanachama wa CCM Mkoa wa Arusha, katika tarehe itakayopangwa hivi karibuni. Alisema ingawa CCM ilishafunga dirisha la kuwapokea watu kutoka upinzani siku nyingi zilizopita, viongozi wa juu wa CCM wamempa agizo la kumpokea Calist, kwa sababu alikuwa kiongozi aliyewatumikia watu bila kujali chama.Alikuwa anatekeleza kwa vitendo dhana ya maendeleo hayana chama, hivyo viongozi wakuu wa Chama wameniagiza nimpokee kwa heshima ingawa dirisha dogo tulishalifunga, alisema.KWA UFUPIKisiasa Calist alianza siasa akiwa Mwenyekiti wa Mtaa wa Sokoni One kwa tiketi ya chama cha upinzani cha TLP, kinachoongozwa na Augustine Mrema. Wakati huo Calist alikuwa pia Mwenyekiti wa TLP wa Wilaya ya Arusha.Mwaka 2013 alihama TLP na kujiunga na Chama cha Demokrasia na Maendeleo, ambapo katika Uchaguzi Mkuu wa mwaka 2015, alichaguliwa kuwa Diwani wa Kata ya Sokoni One na kisha Meya kwa tiketi ya Chadema.Meya huyo anasifika kwa utendaji kazi na pia nguvu kubwa ya ushawishi wa kisiasa, hali iliyofanya apewe jina la utani la George Bush, kutokana na uwezo mkubwa wa kujenga hoja zake. George Bush ni Rais wa zamani wa Marekani. Calist alisoma Shule ya Sekondari Mlale iliyopo Babati Mkoa wa Manyara. Kwa sasa ni mfanyabiashara maarufu wa masuala ya utalii na anamiliki kampuni ya utalii.  <topic>: kitaifa 